ജൂറിയ്ക്ക് മുന്നിലെത്തിയ ചിത്രങ്ങളെല്ലാം മികച്ചത്, പ്രകടനങ്ങളും ഒന്നിനൊന്ന് മെച്ചം, ജൂറി ചെയര്മാന് സുഹാസിനി ഇത്തവണത്തെ ചലചിത്ര അവാര്ഡ് നിര്ണ്ണയ സമിതിയിലെ ഏറ്റവും വലിയ പ്രത്യേകതയായിരുന്നു വനിതാ അധ്യക്ഷ. നടി സുഹാസിനിയെ മലയാളത്തിന് പരിചയപ്പെടുത്തേണ്ട ആവശ്യമില്ല. നടി എന്ന നിലയിലാണ് മലയാളികള്ക്ക് അവരെ അറിയാവുന്നത്. എന്നാല് ഒരു മികച്ച വിധികര്ത്താവ് എന്നുകൂടി തെളിയിച്ചിരിക്കുകയാണ് സുഹാസിനി. താന് കണ്ടതില് വച്ച് ഏറ്റവും മനോഹരമായ ചിരിക്ക് ഉടമ എന്ന് ഒരിക്കല് ഒരു പ്രമുഖ സാഹിത്യ നിരൂപകന് പ്രശംസിച്ച നടിയാണ് അവര്. ആത്മവിശ്വാസമുള്ള ആ ചിരി തന്നെ 2020ലെ ചലച്ചിത്ര പുരസ്കാര ജേതാക്കളെ പക്ഷപാത രഹിതമായി തിരഞ്ഞെടുത്തതിലൂടെ തെളിയുന്നതും. സുഹാസിനി കലാകൗമുദിയോട് മനസ് തുറക്കുന്നു... ആദ്യമായി ജൂറി ചെയര്പേഴ്സണായതിലെ അനുഭവം? കോവിഡ് വല്ലാത്ത പ്രശ്നമായി നില്ക്കുന്ന സമയത്താണ് നമ്മള് ഈ അവാര്ഡ് പ്രഖ്യാപിക്കുന്നത്. അഭിനേതാക്കള്ക്കും ടെക്നീഷ്യന്മാര്ക്കും ഒരുപോലെ പ്രശ്നങ്ങളുണ്ട്. തിയേറ്ററുകളും ഓഡിറ്റോറിയങ്ങളും അടഞ്ഞുകിടക്കുകയാണ്. അവിടെ ഒരുതരത്തിലുള്ള പ്രവര്ത്തനങ്ങളും നടത്താനാകുന്നില്ല. അതിനിടയിലും അവാര്ഡ് പ്രഖ്യാപിക്കാന് സാധിച്ചു എന്നത് പ്രശംസനീയമാണ്. കാരണം മറ്റു സംസ്ഥാനങ്ങളിലുള്ള സിനിമാ പ്രവര്ത്തകരെയാണ് ജൂറിയായി നിശ്ചയിച്ചത്. കേരളം മറ്റു സംസ്ഥാനങ്ങള്ക്ക് ഉദാഹരണമാണ്. മാത്രമല്ല പ്രതികൂല സാഹചര്യങ്ങളിലും അവാര്ഡ് പ്രഖ്യാപനം നടത്തുന്നതിന് സര്ക്കാര് കാണിച്ച പരിശ്രമങ്ങളെ അഭിനന്ദിക്കുന്നു. അവാര്ഡിനായി പരിഗണിച്ച ചിത്രങ്ങളെ കുറിച്ച്? 80 സിനിമകളാണ് ഞങ്ങളുടെ മുന്നിലേക്കെത്തിയത്. എല്ലാ ചിത്രങ്ങളും ക്വാളിറ്റിയില് മികച്ചതായിരുന്നു. ആര്ട്ടിസ്റ്റുകളും അതുപോലെതന്നെ ഒന്നിനൊന്ന് മികച്ച പ്രകടനമാണ് കാഴ്ചവച്ചിരിക്കുന്ന്ത്. കോവിഡ് കാലത്ത് സിനിമാ നിര്മാണം വളരെ പ്രയാകരമാണ്. എങ്കിലും കേരളത്തിലെ പ്രത്യേക ക്രമീകരണങ്ങള് മാതൃകാപരമാണ്. മികച്ച ചിത്രമായി ഗ്രേറ്റ് ഇന്ത്യന് കിച്ചനെയാണല്ലോ തിരഞ്ഞെടുത്തത്? ഞങ്ങള് കൂട്ടായെടുത്ത തീരുമാനമാണ് അത്. സത്യത്തില് ഇന്നലെ രാവിലെ 9 മണിമുതല് വൈകിട്ട് 5.30വരെ നീണ്ട ചര്ച്ചയായിരുന്നു അത്. ജൂറി അധ്യക്ഷയായി ഒരു വനിതയാണ് വന്നിട്ടുള്ളത്. മാത്രമല്ല മികച്ച ചിത്രത്തിന് പരിഗണനയ്ക്കു വന്നതും വനിതകള്ക്കു പ്രാധാന്യം നല്കുന്നതായിരുന്നു. മികച്ച രണ്ടാമത്തെ ചിത്രവും അത്തരത്തിലൊന്നാണ്. സാമൂഹിക പ്രസക്തിയുള്ള കഥകളാണ് രണ്ടും. ജനാധിപത്യം തുടങ്ങുന്നത് വീട്ടില്നിന്നാണ്. ഡെമോക്രസി ഫോര് വിമന് ഇന് സൊസൈറ്റി, ഡിസിഷന് ടു ചൂസ് ദെയര് പാര്ട്ണര് എന്നൊക്കെയുള്ള തലത്തിലുള്ള രണ്ടു ചിത്രങ്ങളാണ് ഞങ്ങള് തിരഞ്ഞെടുത്തത്. അഭിനേതാക്കളെ കണ്ടെത്താന് ബുദ്ധിമുട്ടിയോ? നല്ല മത്സരമായിരുന്നു ഉണ്ടായിരുന്നത്. ഏഴ് നടിമാരും മൂന്നു നടന്മാരുമാണ് അവസാന റൗണ്ടിലെത്തിയത്. ഞങ്ങളെല്ലാവരും ചേര്ന്നാണ് ജയസൂര്യയെയും അന്ന ബെന്നിനെയും തിരഞ്ഞെടുത്തത്. മികച്ച നടിയുടെ അവാര്ഡില് ശക്തമായ പോരാട്ടം ഉണ്ടായിരുന്നു. മികച്ച തിരക്കഥകളില് നല്ല എന്ട്രികള് ഉണ്ടായില്ല.